250 രൂപ മുതല് 10000 വരെ! അന്യായമായി പോലീസും റവന്യൂവകുപ്പും ചുമത്തിയ പിഴ രസീതുകള് മാലയായി അണിഞ്ഞ് പ്രതിഷേധിച്ച് ലോറി ഡ്രൈവര് മഞ്ചേരി: ഉദ്യോഗസ്ഥര് അന്യായമായി ചുമത്തിയ പിഴയുടെ രസീതുകള് മാലയായി അണിഞ്ഞ് മലപ്പുറം ജില്ലയിലെ മഞ്ചേരി ടൗണില് ഡ്രൈവറായ യുവാവ് വ്യത്യസ്തമായ പ്രതിഷേധവുമായി രംഗത്തെത്തിയിരിക്കുകയാണ്. പോലീസും റവന്യു വകുപ്പ് ഉദ്യോഗസ്ഥരും അന്യായമായി പിഴ ചുമത്തുന്നുവെന്ന് ആരോപിച്ച് ടിപ്പര് ലോറി ഡ്രൈവറാണ് വ്യത്യസ്ത പ്രതിഷേധം നടത്തുന്നത്. ഫൈന് തുകയടച്ച രസീതുകള് കഴുത്തില് തൂക്കിയാണ് മഞ്ചേരി പുല്പ്പറ്റ സ്വദേശി റിയാസ് മഞ്ചേരി ടൗണില് പ്രതിഷേധിച്ചത്. ഒരു നൂലില് ഫൈന് ലഭിച്ച രസീതുകളെല്ലാം കോര്ത്ത് കഴുത്തിലിട്ട് പ്ലക്കാര്ഡും കൈയ്യില് പിടിച്ച് റോഡിലൂടെ നടന്നാണ് റിയാസ് പ്രതിഷേധിച്ചത്. ആ നൂലില് കോര്ത്ത പേപ്പറുകളത്രയും തനിക്ക് അന്യായമായി ചുമത്തപ്പെട്ട പിഴത്തുകകളാണെന്നും ഇദ്ദേഹം പറയുന്നു. 250 രൂപ മുതല് 10000 വരെ വിവിധ കാരണങ്ങള് പറഞ്ഞു ഫൈന് ഈടാക്കുന്നു. വാഹനം ദിവസങ്ങളോളം പിടിച്ചു വെക്കുന്നു. ഇത് വരെ ഫൈന് അടച്ചതില് പകുതി രസീതുകള് മാത്രമാണിതെന്നും റിയാസ് പറയുന്നു. വഴിനീളെ ഉദ്യോഗസ്ഥരുടെ ചെക്കിങ്ങും ഫൈനും കാരണം ബുദ്ധിമുട്ടിലായ ഒരു ഡ്രൈവറുടെ ജീവിക്കാന് വേണ്ടിയുള്ള പ്രതിഷേധം എന്നാണ് കൈയ്യിലെ പ്ലക്കാര്ഡില് റിയാസ് എഴുതിയിരിക്കുന്നത്.